b"\n_START_ARTICLE_\nJoan Massot i Rodamilans\n_START_SECTION_\nBiografia\n_START_PARAGRAPH_\nEl 1916 va ingressar a les Joventuts Nacionalistes de la Lliga, despr\xc3\xa9s d'haver residit set anys a l'Argentina. Posteriorment es va afiliar a Estat Catal\xc3\xa0 i l'any 1922 es va establir a Par\xc3\xads. Fidel a Francesc Maci\xc3\xa0, l'any 1924 es va incorporar al moviment d'Estat Catal\xc3\xa0. Va prestar una activa ajuda als exiliats de la guerra civil. L'any 1945 va fundar el Casal de Catalunya de Paris, del qual va \xc3\xa9sser tamb\xc3\xa9 president. Amb Llu\xc3\xads Esteva i Crua\xc3\xb1as va publicar el butllet\xc3\xad Estat Catal\xc3\xa0 (1955-1959). L'any 1956 va \xc3\xa9sser nomenat secretari delegat a l'exterior d'Estat Catal\xc3\xa0 i va col\xc2\xb7laborar amb Josep Maria Batista i Roca en la reivindicaci\xc3\xb3 del reconeixement i de les llibertats de Catalunya davant la UNESCO l'any 1958.\n_START_SECTION_\nFons personal\n_START_PARAGRAPH_\nEl seu fons personal es conserva a l'Arxiu Nacional de Catalunya, en virtut de la donaci\xc3\xb3 de Jordi Arquer a l'ANC el 2 de gener de 1981. El fons cont\xc3\xa9 la documentaci\xc3\xb3 generada i rebuda per Joan Massot; es tracta, b\xc3\xa0sicament, de documentaci\xc3\xb3 relacionada amb la seva activitat pol\xc3\xadtica (sobre l'organitzaci\xc3\xb3 d'Estat Catal\xc3\xa0) i associativa (sobre els Jocs Florals de la llengua catalana, sobre diverses associacions catalanes a l'exili i sobre la UNESCO). Del conjunt de tota la documentaci\xc3\xb3 destaca la s\xc3\xa8rie de dossiers que aplega documentaci\xc3\xb3 de diversa tem\xc3\xa0tica (pol\xc3\xadtica, social i cultural), la correspond\xc3\xa8ncia i les publicacions peri\xc3\xb2diques."